<classify> WAZIRI wa Ardhi, Nyumba na Maendeleo ya Makazi, William Lukuvi amelitaka Shirika la Nyumba la Taifa NHC kuwa mfano katika kuhifadhi, kutunza na kujenga nyumba bora za gharama nafuu kwa ajili ya kuziuza au kuzipangisha kwa wananchi wakiwemo watumishi wa umma.Amelitaka shirika la NHC kuwa mfano kwa taasisi nyingine zinazojishughulisha na ujenzi kwa kujenga nyumba bora na wakati huo kuwapangisha wananchi kwa malipo ya kodi ya mwezi mmoja badala ya utaratibu uliozoeleka wa kupangisha kwa malipo ya kipindi cha miezi sita au mwaka mzima.Lukuvi aliyasema hayo jana alipolitembelea NHC katika mkoa wa Kilimanjaro wakati wa mwisho wa ziara yake ya kushughulikia migogoro ya ardhi katika wilaya za Hai, Moshi na Same mkoani Kilimanjaro.Alisema NHC lazima iwe na mkakati mzuri wa ukarabati nyumba zake na kubainisha kuwa haiwezekani shirika kubwa kama hilo kuwa na nyumba nyingi katika maeneo ya vitovu vya miji, huku nyingi ya nyumba hizo zikiwa zimechoka na kusisitiza kuwa hataki kusikia NHC inakuwa na nyumba za aina hiyo.Alilitaka shirika kujipanga vizuri na kuhakikisha linashirikiana vizuri na ofisi za mikoa na halmashauri kwa lengo la kujenga nyumba za gharama nafuu kwa ajili ya watumishi na wakati huo kutangaza shughuli zake kwa kuwa NHC ina kampuni yake ya ujenzi iliyosheheni wataalamu wa fani mbalimbali na kuwa na uwezo wa kujenga majengo mbalimbali kama vile shule, hospitali, vituo vya afya na vyuo.Meneja wa Shirika la Nyumba la Taifa mkoa wa Kilimanjaro, Juma Kiaramba alimueleza Lukuvi kuwa NHC katika mkoa huo iko kwenye mazungumzo na Halmashauri ya Manispaa ya Moshi kwa ajili ya ujenzi wa nyumba 25 za gharama nafuu, mradi huo utagharimu jumla ya Sh bilioni 1.4 na utachukua miezi 18 mpaka kukamilika.  <topic>: kitaifa 